यातायात नियमों का पालन कर दूसरों की जिंदगी भी सुरक्षित करें : सहारण
शहरमें हरियाणा की पहली नि:शुल्क एंबुलेंस सेवा दे रही समाजसेवा में अग्रणी सामाजिक संस्था बाबा फरीद वेलफेयर सोसायटी की ओर से सड़क हादसों को रोकने के लिए वाहनों पर रिफ्लेक्टर लगाने के अभियान की शुरुआत की है। अभियान की शुरुआत पुलिस अधीक्षक दीपक सहारण ने की। जबकि विशिष्ट अतिथि के तौर पर एडीसी डाॅ. जेके आभीर डीडीपीओ राजेश खोथ ने शिरकत की।
एसपी दीपक सहारण ने वाहन चालकों से कहा कि व्हीकल का स्टेयरिंग पकड़ने से पहले हमें यातायात नियमो के प्रति जागरूक होना जरूरी है। अगर हम यातायात नियमों को नहीं जानते तो हम अपने साथ-साथ अन्य लोगों की जिंदगी खतरे में डाल रहे है। इसलिए सड़क पर वाहन लेकर चलने से पहले नियमों को जानें।
डीडीपीओ राजेश खोथ ने कहा कि रात के समय वाहन की तेज लाइट से आगे चलने वाले वाहन का पता नहीं चलता। इस मौके पर आरटीए सतीश जैन, ट्रैफिक पुलिस से हेतराम बेनीवाल, संस्था के सचिव रितिक सेठी, राजन ग्रोवर, दिशांत कथूरिया आदि मौजूद थे।